

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.1 | 2025. gada 30. janvārī |

**9.**

**Par pamatkapitāla palielināšanu**

Atbilstoši Ogres novada pašvaldības domes (turpmāk – dome) 2022. gada 26. maija lēmumam “Par Ogres novada pašvaldības līdzdalības iegūšanu SIA “Zelta Liepa Debesu Bļodā”, reģistrācijas Nr. 40203310059” (protokols Nr. 11; 28.), dome līdz ar līdzdalības iegūšanu izvirzīja šādus mērķus:

1) nodrošināt dažādu sociālās atstumtības riskam pakļauto iedzīvotāju grupu, jo īpaši jauniešu ar īpašām vajadzībām nodarbinātību, atbilstoši to spējām un kvalifikācijai;

2) veicināt sabiedrības izglītošanu par sociālās atstumtības riskam pakļauto iedzīvotāju grupu nodarbinātības iespējām;

3) nodrošināt apmācības iespējas potenciālajiem darba devējiem darbam ar sociālās atstumtības riskam pakļauto iedzīvotāju grupu;

4) nodrošināt izpratni par dažādām profesijām (apkopējs, trauku mazgātājs, pavārs, virtuves strādnieks, darbs apkalpojošajā sfērā, bārmenis, uzņēmējdarbība un vadītprasme, grāmatvedība, personālvadība, u.c.) un praktiskās apmācības iespējas dažādām sociālās atstumtības riskam pakļauto iedzīvotāju grupām;

5) veicināt sociālās atstumtības riskam pakļauto iedzīvotāju grupu integrāciju darba tirgū.

SIA “Ogres Zelta Liepa” (iepriekšējais nosaukums: Zelta Liepa Debesu Bļodā), reģistrācijas Nr. 40203310059 (turpmāk – Uzņēmums), nodrošina kafejnīcas “Pie zelta liepas” darbību, tajā īstenojot sociālo uzņēmējdarbību.

Kafejnīcas darbība faktiski tika uzsākta 2023. gada 3. decembrī. Uzsākot darbību, Uzņēmums nodarbināja 5 personas, turklāt visi darbinieki atbilda kādai no sociālās atstumtības riskam pakļautajai iedzīvotāju grupai (mērķa grupa)[[1]](#footnote-1). Nepilna gada laikā kafejnīcā apgūstot dažādas prasmes un iemaņas, kā arī iegūstot nepieciešamo darba pieredzi, 3 no tām izdevās uzsākt darba attiecības pie jauna darba devēja. Uz šo brīdi Uzņēmumā tiek nodarbinātas 11 personas un papildus 3 personas apgūst dažādas darba prasmes pirms darba attiecību uzsākšanas. Pagājušā gada nogalē uzsākta sadarbība arī ar Nodarbinātības valsts aģentūras Ogres filiāli, lai rastu iespēju papildus nodrošināt apmācību un darba vietu personām, kas atbilst kādai no sociālās atstumtības riskam pakļautajām mērķu grupām.

Gada laikā Uzņēmums kafejnīcas telpās ir noorganizējis vairāk kā 20 grupām no visas Latvijas (Ogres, Bauskas, Limbažiem, Cēsīm, Valmieras, Aizkraukles u.c., vairāk kā 500 personas) seminārus par iekļaujošo vidi un cilvēku ar invaliditāti nodarbināšanu, sniedzot informāciju gan par tiesisko regulējumu, gan praktiskajiem apstākļiem. Šādus seminārus apmeklējušas arī vairākas skolēnu grupas.

Īstenotas dažādas aktivitātes projekta “Sociālās uzticēšanās un iekļaušanas veicināšana: pārrobežu pieeja: iespējas cilvēkiem ar īpašām vajadzībām” (TRUST2INTEGRATE) Igaunijas – Latvijas sadarbības programmas ietvaros, kura mērķis bija paaugstināt Ogres un Hāpsalu pašvaldību personāla kapacitāti, radīt vienlīdzīgu iespēju ienākumu gūšanas cilvēkiem ar īpašām vajadzībām videi, veicināt integrāciju, īstenojot apmācību programmas un izstrādājot plānu cilvēku ar īpašām vajadzībām radītu produktu un pakalpojumu komercializēšanai (turpmāk – projekts).

Uzņēmumam izveidojusies veiksmīga sadarbība arī ar dažādiem vietējiem uzņēmumiem, kā arī nodrošināta iespēja kafejnīcas telpās organizēt meistarklases.

2024. gada 4. decembrī starp Uzņēmumu un SIA “Magnetic Professional”, reģistrācijas Nr. 42103086895, noslēgts nodomu protokols par savstarpēju sadarbību, nodrošinot ēdināšanas pakalpojumus vismaz trijos SIA “Magnetic Professional” organizētajos divu dienu pasākumos Rīgā, Jūrmalā un Jelgavā. Pakalpojums tiks sniegts no 2025. gada 1. marta līdz 2026. gada 30. novembrim. Gada nogalē Uzņēmums saņēma arī sadarbības piedāvājumu no nodibinājuma “Ventspils Augsto tehnoloģiju parks”, reģistrācijas Nr. 40008088258.

2024. gada 4. decembrī Uzņēmums saņēma Gada balvu “Nodarbinātības veicinātājs” par aktīvu ieguldījumu, pārstāvot cilvēkus ar invaliditāti, viņu tiesības un intereses. Gada balvas konkursu un tam pieteiktos pretendentus vērtē LR Tiesībsarga birojs kopā ar nodibinājumu Invalīdu un viņu draugu apvienību “Apeirons” un Latvijas Nacionālo bibliotēku.

Tādējādi Uzņēmums ļoti īsā laikā ir sevi pierādījis gan kā uzticamu darba devēju, kas spēj radīt atbilstošu darba vidi personām ar īpašām vajadzībām, izglītot sabiedrību par iekļaujošo vidi, nereti mainot domāšanu un izpratni par cilvēka ar invaliditāti spējām, veidot jaunu kultūrtelpu Ogres novadā, gan parādījis sevi kā uzticamu sadarbības partneri turpmākiem projektiem un iecerēm.

Kopš 2024. gada jūlija ALTUM ir iespējams pieteikties sociālās uzņēmējdarbības grantu atbalstam. Kā norādīts ALTUM mājas lapā, granti paredzēti sociālajiem uzņēmumiem un sociālās uzņēmējdarbības uzsācējiem dzīvotspējīgu un pamatotu biznesa projektu īstenošanai, darbības sākšanai vai paplašināšanai. Tomēr, kā norādīja Labklājības ministrijas Darba tirgus politikas departamenta projekta “Atbalsts sociālajai uzņēmējdarbībai” koordinators Uzņēmums šai atbalsta programmai pieteikties nevar, jo saskaņā ar Ministru kabineta 19.12.2023. noteikumu Nr. 818 “Eiropas Savienības kohēzijas politikas programmas 2021.–2027. gadam 4.3.3. specifiskā atbalsta mērķa "Uzlabot visu darba meklētāju, jo īpaši jauniešu – it sevišķi, īstenojot Garantiju jauniešiem –, ilgstošo bezdarbnieku un darba tirgū nelabvēlīgā situācijā esošo grupu, un ekonomiski neaktīvo personu piekļuvi nodarbinātībai un aktivizācijas pasākumiem, kā arī veicinot pašnodarbinātību un sociālo ekonomiku" 4.3.3.3. pasākuma “Atbalsts sociālajai uzņēmējdarbībai" īstenošanas noteikumi” 3. punktā noteikto pasākuma mērķa grupa ir sociālie uzņēmumi, kuru tiešie vai netiešie dalībnieki nav publiskas personas.

Līdz ar to šobrīd Uzņēmumam, kur visas kapitāla daļas pieder publiskai personai – Ogres novada pašvaldībai, nav iespēju piesaistīt papildu finanšu līdzekļus, izmantojot sociālajai uzņēmējdarbības attīstībai paredzētos atbalsta mehānisms, dzīvotspējīgu un pamatotu biznesa projektu īstenošanai un darbības paplašināšanai. Tādējādi Uzņēmums ir nevienlīdzīgā tiesiskā situācijā salīdzinājumā ar citiem sociālajiem uzņēmumiem līdz brīdim, kad tiks veiktas izmaiņas normatīvajos aktos. Šī problēma aktualizēta arī sarunās ar Labklājības ministru un Latvijas Valsts prezidentu, kā arī LR Tiesībsarga biroja pārstāvjiem un Apeirons pārstāvjiem.

Tomēr, lai turpinātu attīstīt Uzņēmumu un nodrošināt pēc iespējas plašākas darba un apmācības iespējas personām ar īpašām vajadzībām, kā arī paplašināt tā darbību atbilstoši Uzņēmumam izvirzītajiem mērķiem, ir nepieciešami papildu finanšu līdzekļi (tai skaitā, aprīkojuma iegādei, digitālajiem risinājumiem un mācību personāla piesaistei).

Ņemot vērā augstāk minēto, iepazīstoties ar Uzņēmuma 2025. gada 20. janvāra iesniegumu (pašvaldībā reģistrēts ar Nr.2-4.1/415) un pamatojoties uz Publiskas personas kapitāla daļu un kapitālsabiedrību pārvaldības likuma 62. pantu un 63. panta pirmās daļas 1. punktu un šā panta otro daļu, lai īstenotu Uzņēmumam deleģētās funkcijas,

**balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Igors Miglinieks, Ilmārs Zemnieks, Indulis Trapiņš, Jānis Iklāvs, Jānis Kaijaks, Jānis Siliņš, Pāvels Kotāns, Raivis Ūzuls, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – 1 (Kaspars Bramanis)** *Kaspars Bramanis balsojumā nepiedalās, ievērojot likumā “Par interešu konflikta novēršanu valsts amatpersonu darbībā” paredzētos lēmumu pieņemšanas ierobežojumus,*

Ogres novada pašvaldības dome **NOLEMJ:**

1. **Palielināt** SIA “Ogres Zelta Liepa”, reģistrācijas Nr. 40203310059”, pamatkapitālu par 40 000 *euro* (četrdesmit tūkstoši *euro*), palielinot Ogres novada pašvaldībai piederošo sabiedrības kapitāla daļu skaitu. Kopējais pamatkapitāla apjoms pēc palielināšanas ir 122 800 *euro* (viens simts divdesmit divi tūkstoši astoņi simti *euro*), kas sadalīts 122 800 kapitāla daļās, kur vienas nomināldaļas vērtība 1 *euro* (viens *euro*).
2. **Uzdot** Ogres novada pašvaldības Centrālās administrācijas Finanšu nodaļai pārskaitīt SIA “Ogres Zelta Liepa”, reģistrācijas Nr. 40203310059, šā lēmuma 1. punktā minēto pamatkapitāla palielinājumu viena mēneša laikā no lēmuma spēkā stāšanās.
3. **Uzdot** Ogres novada pašvaldības Centrālās administrācijas Budžeta nodaļai paredzēt Ogres novada pašvaldības budžetā 2025. gadam šā lēmuma 1. punktā minētos finanšu līdzekļus.
4. **Kontroli** par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)

1. Ministru kabineta 27.03.2018. noteikumu Nr. 173 “Noteikumi par sociālās atstumtības riskam pakļauto iedzīvotāju grupām un sociālā uzņēmuma statusa piešķiršanas, reģistrēšanas un uzraudzības kārtību” 2. pants [↑](#footnote-ref-1)